CELEX: 62017TN0249
Language: fi
Date: 2017-04-28 00:00:00
Title: Asia T-249/17: Kanne 28.4.2017 – Casino, Guichard-Perrachon ja EMC Distribution v. komissio

10.7.2017   
            
            
               FI
            
            
               Euroopan unionin virallinen lehti
            
            
               C 221/32
            
         Kanne 28.4.2017 – Casino, Guichard-Perrachon ja EMC Distribution v. komissio
   (Asia T-249/17)
   (2017/C 221/45)
   Oikeudenkäyntikieli: ranska
   
      Asianosaiset
   
   
      Kantajat: Casino, Guichard-Perrachon (Saint-Étienne, Ranska) ja EMC Distribution (Vitry-sur-Seine, Ranska) (edustajat: asianajajat D. Théophile, I. Simic, O. de Juvigny ja T. Reymond)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               ennen asian ratkaisemista määräämään unionin yleisen tuomioistuimen työjärjestyksen 89 ja 90 artiklan nojalla komission esittämään kaikki asiakirjat, todisteet ja tiedot, joiden perusteella se katsoi päätöksen C(2017) 1054 tekemisen ajankohtana, että sillä oli käytössään riittävän vakavia perusteita tarkastuksen tekemiseksi kantajien tiloissa
            
         
               —
            
            
               toteamaan SEUT 277 artiklan nojalla, ettei asetuksen N:o 1/2003 20 artiklaa ole sovellettava nyt käsiteltävässä asiassa, ja tämän vuoksi kumoamaan komission 9.2.2017 päivätyn päätöksen C(2017) 1054
            
         
               —
            
            
               kumoamaan SEUT 263 artiklan nojalla komission 9.2.2017 päivätyn päätöksen C(2017) 1054
            
         
               —
            
            
               velvoittamaan komission korvaamaan oikeudenkäyntikulut kokonaisuudessaan.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat viiteen kanneperusteeseen.
   
               1)
            
            
               Ensimmäinen kanneperuste, joka perustuu Euroopan komission 9.2.2017 tekemän päätöksen, jolla kantajat on määrätty alistumaan perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annetun neuvoston asetuksen (EY) N:o 1/2003 (EYVL 2003, L 1, s. 1) 20 artiklan 1 ja 4 kohdan nojalla suoritettavaan tarkastukseen, eli tässä asiassa riitautetun päätöksen (jäljempänä riidanalainen päätös) lainvastaisuuteen. Kantajat katsovat tältä osin, että
               
                           —
                        
                        
                           riidanalainen päätös perustuu säännökseen, joka on itsessään lainvastainen ja jota Euroopan unionin toiminnasta tehdyn sopimuksen (jäljempänä SEUT) 277 artiklan mukaisesti ei siten ole sovellettava tässä asiassa
                        
                     
                           —
                        
                        
                           asetuksen N:o 1/2003 20 artiklassa loukataan oikeutta tehokkaisiin oikeussuojakeinoihin, joka on Euroopan unionin perusoikeuskirjan (jäljempänä perusoikeuskirja) 47 artiklassa ja ihmisoikeuksien ja perusvapauksien suojaamiseksi tehdyn eurooppalaisen yleissopimuksen (jäljempänä Euroopan ihmisoikeussopimus) 6 artiklassa määrätty perusoikeus, koska kyseisessä artiklassa ei anneta tarkastuksen suorittamista koskevan komission päätöksen vastaanottajina oleville yrityksille mahdollisuutta käyttää tehokasta oikeussuojakeinoa tarkastuksen kulun riitauttamiseksi
                        
                     
                           —
                        
                        
                           kyseisessä säännöksessä loukataan myös perusoikeuskirjan 47 ja 48 artiklassa ja Euroopan ihmisoikeussopimuksen 6 artiklassa taattuja asianosaisten prosessuaalisen yhdenvertaisuuden periaatetta ja puolustautumisoikeuksia, koska siinä ei anneta asianosaisille mahdollisuutta tutustua niihin todisteisiin, joihin komission päätös tarkastuksen suorittamisesta perustuu.
                        
                     
         
               2)
            
            
               Toinen kanneperuste, joka perustuu perusoikeuskirjan 7 artiklassa ja Euroopan ihmisoikeussopimuksen 8 artiklassa määrätyn kotirauhan loukkaamattomuutta koskevan perusoikeuden loukkaamiseen, koska riidanalaisen päätöksen voimassaoloaika on rajoittamaton ja sen soveltamisala on sekä epätäsmällinen että suhteeton, sillä
               
                           —
                        
                        
                           riidanalaisessa päätöksessä mainitaan vain päivä, jona tarkastus voi alkaa, mutta siinä ei määrätä tarkastuksen päättymispäivää eikä sen enimmäiskestoa
                        
                     
                           —
                        
                        
                           päätös koskee Casino-konsernin kaikkia yhtiöitä niiden toiminnasta ja maantieteellisestä sijainnista riippumatta, eikä päätöksessä mainita yksilöllisesti näistä yhtiöistä ainoatakaan muuta kuin konsernin emoyhtiö
                        
                     
                           —
                        
                        
                           päätöksessä sallitaan tarkastuksen suorittaminen konsernin missä tahansa tiloissa.
                        
                     
         
               3)
            
            
               Kolmas kanneperuste, joka perustuu komissiolle kuuluvan perusteluvelvollisuuden laiminlyöntiin, koska riidanalaisessa päätöksessä ei täsmennetä niiden tietojen tyyppiä, luonnetta, alkuperää eikä sisältöä, joiden perusteella komissio on päättänyt määrätä tarkastuksen.
            
         
               4)
            
            
               Neljäs kanneperuste, joka perustuu perusoikeuskirjan 7 artiklassa ja Euroopan ihmisoikeussopimuksen 8 artiklassa määrätyn kotirauhan loukkaamattomuutta koskevan perusoikeuden loukkaamiseen riidanalaisella päätöksellä, koska päätös on tehty ilman, että komissiolla olisi ollut käytössään riittävän vakavia aihetodisteita, joiden perusteella tarkastuksen suorittaminen kantajien tiloissa olisi oikeutettua.
            
         
               5)
            
            
               Viides kanneperuste, joka perustuu suhteellisuusperiaatteen loukkaamiseen riidanalaisen päätöksen tekemisellä, koska päätöksessä on määrätty tarkastuksen alkamisajankohdaksi päivä, joka on äärimmäisen haitallinen kantajien toiminnan kannalta, vaikka tätä varten olisi komissiolle haittaa aiheuttamatta voitu valita toinen päivä, joka olisi aiheuttanut kantajille paljon vähemmän haittaa. Tältä osin kantajat toteavat, että riidanalaisessa päätöksessä mainitaan nimenomaisesti tavarantoimittajien kanssa käytävistä neuvotteluista vastaavan Casino-konsernin yksikön tilat ja määrätään tarkastus aloitettavaksi 20.2.2017 tai vähän sen jälkeen, eli tavarantoimittajien kanssa käytävien vuotuisia sopimuksia koskevien neuvottelujen viimeisellä viikolla, vaikka komissio on täysin tietoinen siitä, että Ranskan kauppalain L. 441-7 §:ssä säädetään, että tällaiset sopimukset on tehtävä ennen kulumassa olevan vuoden maaliskuun 1. päivää.